“นายกฯ” ถก ศบค. ชุดเล็ก ประเมินสถานการณ์ “โควิด” ฟาก “หมออุดม” ยันซากเชื้อ ไม่ติดต่อ
“พล.อ.ประยุทธ์ จันทร์โอชา” นายกรัฐมนตรี เรียกศบค. ชุดเล็ก หารือประเมินสถานการณ์ “โควิด” ฟาก “หมออุดม” ยันซากเชื้อ ไม่ติดต่อ
“พล.อ.ประยุทธ์ จันทร์โอชา” นายกรัฐมนตรี เรียกศบค. ชุดเล็ก หารือประเมินสถานการณ์ “โควิด” ฟาก “หมออุดม” ยันซากเชื้อ ไม่ติดต่อ
20 ส.ค. 2563

ผู้สื่อข่าวรายงานว่า วันนี้ (20 ส.ค.63) พล.อ.ประยุทธ์ จันทร์โอชา นายกรัฐมนตรี และ รมว.กลาโหม ในฐานะผู้อำนวยศูนย์บริหารสถานการณ์โควิด-19 (ศบค.) เรียกประชุมศบค. ชุดเล็ก เพื่อประเมินสถานการณ์การระบาดของเชื้อไวรัสโควิด-19 หลังจากที่ล่าสุดพบ 2 หญิงไทยที่เดินทางกลับจากต่างประเทศและผ่านการกักกันตัว 14 วันแล้ว กลับบ้านใช้ชีวิตปกติ แต่หลังจากนั้นเข้าตรวจร่างกายเพื่อเดินทางกลับไปต่างประเทศ พบสารพันธุกรรมของเชื้อ โควิด -19 แต่เชื้อน้อยมาก
นอกจากนั้น ยังรวมถึงการพิจารณาให้ผ่อนคลายมาตรการต่างๆเพิ่มเติม เช่น เปิดให้ประชาชนเข้าชมกีฬา หรือ คอนเสิร์ต ตามขนาดพื้นที่ การเดินทางเต็มรูปแบบภายในประเทศ ทั้งทางบก น้ำ อากาศ
โดยก่อนการประชุม นพ.อุดม คชินทร ประธานคณะกรรมการปฏิรูปประเทศด้านสาธารณสุข กล่าวถึงเคสหญิงไทย 2 รายล่าสุดที่พบเชื้อโควิด-19 ว่า จากผลการตรวจผู้ติดเชื้อ 1 ใน 2 รายพบซากเชื้อโควิด-19 ซึ่งจะไม่เกิดการแพร่ระบาด และจากการยืนยันของกระทรวงสาธารณสุขพบว่า ทั้ง 2 คนผ่านการกักกันตัวของรัฐ 14 วันมาแล้ว
ทั้งนี้ การพบซากเชื้อในผู้ป่วยรายเดิมที่หายแล้วมีอยู่ประปราย และยืนยันว่าซากเชื้อไม่ติดต่อ ขอประชาชนสบายใจได้อย่าตื่นตระหนก เพราะเชื่อว่าจะไม่ส่งผลต่อการผ่อนคลายมาตรการใดๆ ซึ่งที่ผ่านมาไทยไม่เคยลดมาตรการด้านสาธารณสุข และการพบซากเชื้อก็ไม่ใช่การแพร่ระบาดรอบ 2
ส่วนการพัฒนาวัคซีนโควิด-19 ที่มีโครงการใช้งบประมาณ 600 ล้านบาทร่วมวิจัยกับมหาวิทยาลัยออกซ์ฟอร์ดนั้น นพ.อุดม กล่าวว่า หากไทยดำเนินการเองต้องใช้เวลาอีกประมาณ 1 ปี ครึ่ง แต่เมื่อยกระดับความร่วมมือกับมหาวิทยาลัยออกซ์ฟอร์ดจะพัฒนาผลิตวัคซีนได้ถึง 200 ล้านโดส เมื่อมีความร่วมมือก็ต้องเป็นบริษัทที่ได้รับมาตรฐานระดับโลก และสามารถจำหน่ายวัคซีนให้ต่างประเทศได้
ส่วนความจำเป็นที่ต้องคง พ.ร.ก. ฉุกเฉินฯ ต่อไป ก็เพื่อป้องกันโควิด-19 เพราะเป็นกฎหมายตัวเดียวที่รวมหลายหน่วยงานไว้ ขออดทนอีก 1 เดือน
 